Αρνίσιο μπούτι με μουστάρδα και μυρωδικά
Εύκολο, νόστιμο και... πεντανόστιμο! Μια συνταγή για την Κυριακή του Πάσχα και κάθε Κυριακή.
1 μπούτι από αρνάκι γάλακτος γύρω στα 2½ κιλά, 3 σκελίδες σκόρδου, σε μικρά κομμάτια, 2 κουτ. σούπας ψιλοκομμένα φύλλα θυμαριού ή δεντρολίβανου (ή 1 κουτ. ξερά καλά κοπανισμένα), 3 κουτ. σούπας μουστάρδα Maille whole grain, 3 κουτ. σούπας ελαιόλαδο + 3 κουτ. επιπλέον για τις πατάτες, αλάτι, πιπέρι φρεσκοτριμμένο, 1½ κιλό πατάτες, καθαρισμένες και κομμένες κυδωνάτες
Για να φτιάξουμε αρνίσιο μπούτι με μουστάρδα και μυρωδικά αρχικά, προθερμαίνουμε τον φούρνο στους 170º C.Με ένα μικρό μαχαίρι κάνουμε μικρές τομές σε όλο το αρνίσιο μπούτι. Σε ένα μπολάκι ανακατεύουμε το σκόρδο με αλατοπίπερο, τη μουστάρδα, το λάδι (3 κουταλιές) και τα μυρωδικά. Αλείφουμε το μπούτι με τα χέρια μας φροντίζοντας να παραχώσουμε μείγμα στις τομές ώστε να νοστιμίσει το ψαχνό σε βάθος.Τυλίγουμε καλά το αρνίσιο μπούτι σε λαδόκολλα και το φουρνίζουμε. Ψήνουμε για 1½ ώρα. Εν τω μεταξύ, βάζουμε τις πατάτες σε μια κατσαρόλα με κρύο νερό να τις καλύπτει και αλάτι και τις βράζουμε για περίπου 10 – 15 λεπτά ή μέχρι να μαλακώσουν αλλά όχι τελείως. Τις στραγγίζουμε, τις βάζουμε σε ένα μεγάλο ταψί, προσθέτουμε το λάδι (3 κουταλιές) και αλατοπίπερο και ανακατεύουμε απαλά.Μόλις περάσει η 1½ ώρα ψησίματος του αρνιού, το ξετυλίγουμε φροντίζοντας να κρατήσουμε τυχόν υγρά που θα έχει αφήσει μέσα στη λαδόκολλα. Βάζουμε τα υγρά στο ταψί με τις πατάτες. Βάζουμε προσεχτικά το αρνίσιο μπούτι στη σχάρα του φούρνου και σε χαμηλότερη σκάλα στερεώνουμε το ταψί με τις πατάτες ώστε να στάζουν εκεί τα υγρά από το ψήσιμο του αρνιού. Συνεχίζουμε το ψήσιμο για περίπου 30 λεπτά ή μέχρι να ροδίσει το αρνίσιο μπούτι και να γίνουν οι πατάτες. Αν κάποιο από τα δύο γίνουν νωρίτερα, το βγάζουμε από τον φούρνο. Επίσης, αν χρειαστεί, προσθέτουμε ελάχιστο νερό στο ταψί με τις πατάτες. Σερβίρουμε, το αρνίσιο μπούτι με μουστάρδα και μυρωδικά, ζεστό.
Αρνί,Πατάτες,Σκόρδο